Podsjetnik korisnicima izravne potpore poljoprivredi i IAKS mjera ruralnog razvoja za 2023. godinu

Podsjećamo poljoprivrednike, korisnike izravne potpore poljoprivredi i potpore u okviru IAKS mjera ruralnog razvoja, na zabranu korištenja genetski modificiranog sjemena soje.

Preduvjet za ostvarivanje potpore jest posjedovanje dokaza o sjetvi certificiranog genetski nemodificiranog sjemena soje.

Kako bi potpora bila isplaćena korisnik je u obvezi podružnici Agencije za plaćanja do 15. listopada 2023. godine dostaviti:

**– kopiju računa o plaćenom sjemenu kojeg koristi u sjetvi u 2023. godini ili drugi dokument kojim se može dokazati porijeklo i količina sjemena i**

**– certifikat na pakiranju ili certifikat o sjemenu uz otpremnicu kojeg će mu Agencija za plaćanja nakon poništavanja vratiti.**

Korisnici koji proizvode soju **iz sjemena s vlastitog poljoprivrednog** **gospodarstva** u obvezi su Agenciji za plaćanja do 15. listopada 2023. godine dostaviti **rezultat analize sjemena soje kojeg zasijavaju** na prisutnost genetski modificiranih organizama.

Odredba dostave rezultata analize zasijanog sjemena soje na prisutnost genetski modificiranih organizama ne odnosi se na prihvatljive površine pod sojom korisnika potpore za mjeru i intervenciju Ekološki uzgoj koji proizvodi soju iz sjemena s vlastitog poljoprivrednog gospodarstva, a proizvodnju zasnivaju i provode u skladu s propisima koji propisuju ekološki uzgoj.